ทองฟิวเจอร์ดิ่ง 30 ดอลฯ หลุด 1,850 นลท.หันซื้อสินทรัพย์เสี่ยงรับวัคซีน “โควิด”
ทองฟิวเจอร์ดิ่ง 30 ดอลฯ หลุด 1,850 นลท.หันซื้อสินทรัพย์เสี่ยงรับวัคซีน "โควิด"
ทองฟิวเจอร์ดิ่ง 30 ดอลฯ หลุด 1,850 นลท.หันซื้อสินทรัพย์เสี่ยงรับวัคซีน "โควิด"
9 ธ.ค. 2563

ผู้สื่อข่าวรายงานว่า ราคาทองฟิวเจอร์ร่วงลงอย่างต่อเนื่องในวันนี้ ล่าสุดดิ่งเกือบ 30 ดอลลาร์ หลุดระดับ 1,850 ดอลลาร์ในวันนี้ ขณะที่นักลงทุนหันเข้าซื้อสินทรัพย์เสี่ยง เช่น หุ้น ขานรับความคืบหน้าในการพัฒนาวัคซีนต้านไวรัสโควิด-19
ณ เวลา 22.12 น.ตามเวลาไทย สัญญาทองคำตลาด COMEX (Commodity Exchange) ส่งมอบเดือนก.พ. ร่วงลง 29.70 ดอลลาร์ หรือ 1.58% สู่ระดับ 1,845.20 ดอลลาร์/ออนซ์
ทั้งนี้ อังกฤษได้เริ่มโครงการฉีดวัคซีนต้านโควิด-19 ครั้งใหญ่ให้แก่ประชาชนวานนี้ โดยเริ่มจากกลุ่มผู้สูงอายุ และบุคลากรทางการแพทย์ โดยการฉีดวัคซีนดังกล่าวได้ช่วยให้นักลงทุนคลายความกังวลเกี่ยวกับจำนวนผู้ติดเชื้อที่เพิ่มสูงขึ้นในประเทศต่างๆ
นอกจากนี้นักลงทุนยังคงจับตาการออกมาตรการกระตุ้นเศรษฐกิจของสหรัฐ รวมทั้งการออกกฎหมายงบประมาณชั่วคราวเพื่อหลีกเลี่ยงการปิดหน่วยงานของรัฐบาล (ชัตดาวน์)
ด้าน นายโจ แมนชิน วุฒิสมาชิกสังกัดพรรคเดโมแครต กล่าวว่า เขาคาดหวังว่าสมาชิกพรรคเดโมแครตและรีพับลิกันจะสามารถเห็นพ้องกันในวันนี้เกี่ยวกับรายละเอียดส่วนใหญ่ของมาตรการกระตุ้นเศรษฐกิจเพื่อเยียวยาผลกระทบจากการแพร่ระบาดของไวรัสโควิด-19
“ขณะนี้สมาชิกพรรคเดโมแครตและรีพับลิกันต่างก็ต้องการบรรลุข้อตกลง ซึ่งเราคาดว่าร่างกฎหมายดังกล่าวจะแล้วเสร็จ 90% ในวันนี้” นายแมนชินกล่าว
ด้าน นางเพโลซีและนายสตีเวน มนูชิน รัฐมนตรีคลังสหรัฐ ได้หารือกันเกี่ยวกับมาตรการกระตุ้นเศรษฐกิจวงเงิน 9.16 แสนล้านดอลลาร์เมื่อวานนี้ อย่างไรก็ดี ทั้งสองฝ่ายยังคงมีความเห็นที่แตกต่างกันเกี่ยวกับการจัดสรรเงินช่วยเหลือรัฐบาลท้องถิ่นในรัฐต่างๆ ที่ได้รับผลกระทบจากไวรัสโควิด-19 โดยพรรคเดโมแครตต้องการให้มีการจัดสรรเงินสนับสนุนรัฐต่างๆ ในขณะที่พรรครีพับลิกันแสดงท่าทีคัดค้าน
นอกจากนี้ ตลาดยังจับตาการประชุมนโยบายการเงินของธนาคารกลางสหรัฐ (เฟด) ในสัปดาห์หน้า เพื่อหาทิศทางการดำเนินนโยบายการเงินของเฟด
 